कुङ्फुका खेलाडी सन्जित अमेरिकामा सम्मानित
उमा कुङ्फुका अन्तर्राष्ट्रिय निर्णायक एवं भेट्रान खेलाडी सन्जितकुमार राई अमेरिकाको टेक्सासमा सम्मानित भएका छन् ।
काठमाडौँ — उमा कुङ्फुका अन्तर्राष्ट्रिय निर्णायक एवं भेट्रान खेलाडी सन्जितकुमार राई अमेरिकाको टेक्सासमा सम्मानित भएका छन् ।किरात राई समाज अमेरिकाले खेलकुदको माध्यमबाट नेपाल र किराँत राई समुदायको प्रतिष्ठा अभिवृद्धि गरेवापत पारुहाङ साँझ–२ को अवसरमा उनलाई सम्मान गरेको हो ।सिटी अफ अर्भिङका डेपुटी मेयर डेनिस वेव, किराँत राई समाज अमेरिकाका अध्यक्ष खगेन्द्र राई र किराँत राई समाज टेक्सास च्याप्टरका अध्यक्ष दीलिप राईले उनलाई सम्मान गरेका थिए ।राष्ट्रिय उमा कुङ्फु प्रतियोगितामा आफ्नो तौल समूहका दुईपटकका राष्ट्रिय च्याम्पियन सन्जित स्लोभेनियामा भएको डब्लूएमएसी उमा विश्व च्याम्पियनसिपमा स्वर्ण जितेका थिए । उनले राष्ट्रिय तथा अन्तर्राष्ट्रिय प्रतियोगितामा निर्णायकको भूमिका पनि निर्वाह गरेका छन् ।नेपाल उमा कुङ्फु संघका वरिष्ठ उपाध्यक्ष उनी अमेरिकामा हुने ब्याटल अफ द ड्रागन च्याम्पियनसिपमा प्रतिस्पर्धा गर्न र निर्णायकको भूमिका निर्वाह गर्न पुगेका हुन् ।सम्मानित भएपछि सन्जितले सम्मानले खेलकुदमा अझ सक्रिय भएर अगाडि बढ्न प्रेरित गरेको बताएका छन् । 